กสิกรชู 2 กองอสังหาฯปันผล 6.3-7%
บลจ.กสิกรไทย จ่ายเงินปันผล 2 กองทุน ABPIF - WHAPF ดีเดย์ 30 มี.ค.นี้ ชูอัตราผลตอบแทนเงินปันผล 6.36-7%
14 มี.ค. 2559

บลจ.กสิกรไทย จ่ายเงินปันผล 2 กองทุน ABPIF - WHAPF ดีเดย์ 30 มี.ค.นี้ ชูอัตราผลตอบแทนเงินปันผล 6.36-7%
นายเขมชาติ สุวรรณกุล ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ.กสิกรไทย เตรียมจ่ายเงินปันผลกองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ (ABPIF) ครั้งที่ 5 สำหรับผลการดำเนินงานตั้งแต่วันที่ 1 ก.ค.-31 ธ.ค.2558 ให้แก่ผู้ถือหน่วยลงทุนที่มีรายชื่ออยู่ในสมุดทะเบียนวันที่ 17 มี.ค.2559 (XD) ในอัตรา 0.2985 บาทต่อหน่วย 
พร้อมกันนี้กองทุนได้ลดทุนจดทะเบียนของกองทุนครั้งที่ 5 และจะจ่ายคืนผลตอบแทนส่วนลดทุนให้แก่ผู้ถือหน่วยลงทุน ในอัตรา 0.3441 บาทต่อหน่วย ทำให้ผู้ลงทุนจะได้รับทั้งในส่วนเงินปันผลและเงินลดทุน รวม 0.6426 บาทต่อหน่วย คิดเป็นมูลค่ารวมทั้งสิ้น 385.56 ล้านบาท หรือคิดเป็นอัตราผลตอบแทนจากเงินปันผลที่นักลงทุนได้รับโดยเฉลี่ยที่ 6.36% ของมูลค่าที่ตราไว้ (พาร์)
ทั้งนี้ กองทุนมีกำหนดจ่ายเงินปันผลและคืนเงินลดทุนในวันที่ 30 มี.ค.2559 และหลังจากการลดทุนครั้งนี้ มูลค่าทุนจดทะเบียนของกองทุนจะอยู่ที่ 8.1487 บาทต่อหน่วย
นอกจากนี้บลจ.กสิกรไทย ยังเตรียมจ่ายเงินปันผลกองทุนรวมอสังหาริมทรัพย์และสิทธิการเช่าดับบลิวเอ ชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) สำหรับผลการดำเนินงานตั้งแต่วันที่ 1 พ.ย.2558 - 31 ม.ค.2559 ให้แก่ผู้ถือหน่วยลงทุนที่มีรายชื่ออยู่ในสมุดทะเบียนของวันที่ 17 มี.ค.2559 (XD) ในอัตรา 0.1610 บาทต่อหน่วย รวมมูลค่าการจ่ายเงินปันผล 151.19 ล้านบาท กำหนดจ่ายเงินปันผลในวันที่ 30 มี.ค.2559 
สำหรับกองทุน ABPIF เป็นการลงทุนในสัญญาโอนผลประโยชน์จากการประกอบกิจการไฟฟ้าของโรงไฟฟ้าอมตะ บี.กริม เพาเวอร์ 1 และ 2 ซึ่งตั้งอยู่ในนิคมอุตสาหกรรมอมตะนคร จ.ชลบุรี ที่มีรายได้หลักมาจากการทำสัญญาระยะยาวในการจำหน่ายกระแสไฟฟ้าให้กับการ ไฟฟ้าฝ่ายผลิตแห่งประเทศไทย (กฟผ.) และโรงงานในนิคมอุตสาหกรรมอมตะนคร 
"ปี 2558 ที่ผ่านมา (1 ก.ค. - 31 ธ.ค. 2558) กองทุน ABPIF มีกำไรสุทธิที่ปรับปรุงแล้ว 179.14 ล้านบาท คิดเป็นอัตรากำไรสุทธิ 0.2985 บาทต่อหน่วยลงทุน ซึ่งเมื่อคำนวณจากอัตราการจ่ายปันผลในครั้งนี้ ในอัตรา 0.2985 บาทต่อหน่วย ถือได้ว่ากองทุนมีการจ่ายเงินปันผลในอัตราสูงถึง 100% ของกำไรสุทธิที่ปรับปรุงแล้ว”นายเขมชาติกล่าว
ด้านผลการดำเนินงานของกองทุน WHAPF ดีต่อเนื่อง และมีการจ่ายปันผลให้กับผู้ถือหน่วยลงทุนอย่างสม่ำเสมอนับตั้งแต่จัดตั้งกอง ทุนในปี 2553 เป็นต้นมา รวมครั้งนี้จ่ายเงินปันผลแล้ว 20 ครั้ง รวม 3.5951 บาทต่อหน่วย คิดเป็นอัตราผลตอบแทนจากเงินปันผล เฉลี่ยตั้งแต่จัดตั้งกองทุนอยู่ประมาณ 7% ต่อปี   
สำหรับผลการดำเนินงานในรอบบัญชีที่ผ่านมา (1 พ.ย. 2558 - 31 ม.ค. 2559) กองทุนยังคงมีรายได้อย่างสม่ำเสมอจากค่าเช่าของอาคารคลังสินค้าและอาคารโรง งานต่างๆ จำนวน 17 โครงการ